Σκηνές απείρου κάλους εκτυλίχθηκαν την Πέμπτη στα δικαστήρια της Καρδίτσας, όπου οδηγήθηκε ένα ζευγάρι ομογενών από την Γερμανία που έσπασε την καραντίνα και έκανε βόλτες το βράδυ στο κέντρο της πόλης.

Το ζευγάρι ήταν σε καραντίνα, σύμφωνα με τις οδηγίες του ΕΟΔΥ, μέχρι τις 6 Απριλίου, αλλά το βράδυ της 31ης Μαρτίου εντοπίστηκαν να αγοράσουν σάντουιτς από φαστφουντάδικο και ψιλικά από περίπτερο στην περιοχή της Πλατείας Δικαστηρίων. Περιπολικό της αστυνομίας τους εντόπισε και στον έλεγχο των αστυνομικών ο άντρας άρχισε να φωνάζει και να χειρονομεί. Συνελήφθησαν και οδηγήθηκαν στον εισαγγελέα, ο οποίος τους άσκησε δίωξη για παραβίαση της καραντίνας και τους παρέπεμψε στο αυτόφωρο, όπου οδηγήθηκαν και δικάστηκαν. Τους επιβλήθηκε ποινή φυλάκισης 2 ετών με αναστολή και χρηματικό πρόστιμο 2.000€. Το ζευγάρι άσκησε έφεση και αφέθηκαν ελεύθεροι για να συνεχίσουν την καραντίνα στο σπίτι τους.

Αξίζει να σημειωθεί ότι αστυνομικοί ενημερώθηκαν την Τρίτη ότι άνοιξε καφενείο, το οποίο λειτουργεί και ως παντοπωλείο στους Σοφάδες Καρδίτσας και σε έλεγχο, συνελήφθη ο υπεύθυνος του καταστήματος, ενώ επιβλήθηκε πρόστιμο 150€ επιτόπου σε έναν πελάτη. Στο αυτόφωρο όπου οδηγήθηκε, η ιδιοκτήτρια του καταστήματος της καταδικάστηκε σε φυλάκιση 5 μηνών με αναστολή, καθώς το κατάστημα εξυπηρετούσε και τους καταναλωτές ως παντοπωλείο.

Συνολικά στην Καρδίτσα τις τελευταίες μέρες έχουν βεβαιωθεί 106 πρόστιμα των 150€, που αφορούν σε διάφορες παραβάσεις ατόμων που αγνοούν τους περιορισμούς και τα μέτρα που έχουν επιβληθεί οι αρχές για την αποφυγή διασποράς του κορωνοϊού.

Πηγή: thessaliatv.gr